Astrid Krag (SF), 2010-02-05:
Mange tak til ministeren for redegørelsen – i første omgang.
Jeg ved, at hr. Martin Henriksen har været tidligt oppe i dag og har været på tv og udtalt sig om sagen her.
Jeg var nemlig også tidligt oppe, og jeg hørte hr. Martin Henriksen forklare, at baggrunden for den her debat er en bekymring for en islamisering af Danmark.
Det har hr. Martin Henriksen så siden gentaget her.
Jeg vil sige til hr. Martin Henriksen, at jeg tror, han kan slå koldt vand i blodet, hvad angår frygten for en overhængende fare for en islamisering af landet her.
Vi har et muslimsk mindretal i Danmark på godt 200.000 personer, og langt størstedelen af dem er helt almindelige kulturmuslimer, ligesom de fleste danskere er kulturkristne.
Der udgår fra dem ingen trussel om islamisering.
Her tages der også ofte direkte afstand fra islamisternes krav.
Men lad mig da også sige, at jeg er helt enig i, at vi skal være optaget af det lille mindretal, der så har ekstremistiske holdninger.
Vi bør bestemt være optaget af ekstremisme og radikalisering i vores samfund, ikke bare fordi det underminerer sammenhængskraften, uanset hvilket fortegn de ekstremistiske holdninger har, men også fordi der med radikalisering ofte følger en øget risiko for voldelige handlinger.
Jeg er også meget enig i, at vi herinde har et stort ansvar for, at den generelle integrationsindsats er på skinner.
Vi sætter de lovgivningsmæssige rammer, og vi kan gøre det sværere eller lettere for kommunerne at løfte opgaven.
Man kan så diskutere, hvor godt det står til dér, men det er jo en helt anden diskussion.
Til gengæld har jeg svært ved at se, hvordan de to ting, der nævnes i forespørgslen, sikkerhed og integration, hænger sammen med spørgsmålet om opførelsen af stormoskeer, og det er jeg heldigvis ikke den eneste der har svært ved at se.
Integrationsministeren har selv tilbage i august svaret på et spørgsmål fra hr. Martin Henriksen, at ministeren ikke havde set noget, der bekræfter, at store moskeer i særlig grad skulle vanskeliggøre integrationsprocessen eller give nogle sikkerhedsmæssige udfordringer.
Spørgsmålet på bundlinjen af hele den her debat må være: Er der større eller mindre grobund for rekruttering til ekstremisme, udvikling af parallelsamfund og efterfølgende islamisering af Danmark i en moské med kupler og minareter, end der er i de mere end 100 mindre moskeer og bedehuse, der ligger i baggårde og kælderlokaler i dag? Jeg tror, de fleste vil give mig ret i, at det ikke er bygningen, der gør forskellen, snarere tværtimod.
Det her er jo ikke en kamp om mursten, det er en kamp om værdier.
Vi skal ikke acceptere ekstremisme og radikaliserede holdninger, vi skal ikke acceptere udvikling af parallelsamfund, og vi skal få integrationen til at lykkes.
Og når man lokalt flere steder har vedtaget at give tilladelse til opførelse af moskeer, er det, fordi der kan være flere positive effekter ved at opføre stormoskeer.
Det kan gavne følelsen af medborgerskab og anerkendelse blandt vores muslimske mindretal, noget, regeringen også selv var inde på som en vigtig ting i sin handleplan mod radikalisering fra juni 2008.
Det kan i virkeligheden også være en stor styrke, når vi snakker om fundamentalisternes mulighed for at rekruttere unge.
Den dæmonisering af Vesten, som udgår fra de ekstremistiske kredse, vil få en sværere gang på jorden, hvis enhver kan se, at i Danmark praktiserer vi religionsfrihed, og at vi accepterer og giver plads til vores religiøse mindretal.
Endelig er det et klart signal at sende til verdens intolerante regimer, der undertrykker religiøse mindretal, at den slags kæmper vi imod, både ude og hjemme.
Vi har i Danmark en historisk tradition for religionsfrihed, sågar en sikring af det i grundloven, og vi forventer og forlanger jo også, at kristne skal have lov til at opføre kirker i lande, hvor de er i mindretal.
Og vi fordømmer det, når det ikke bliver tilladt, som det bl.a. er tilfældet i Saudi-Arabien.
Det undrer mig, at Dansk Folkeparti i den her diskussion er parat til at gå imod grundlæggende danske værdier og sætter sig selv på samme hold som intolerante styrer som Saudi-Arabien.
Men sådan er der jo så meget.